《与任鲲同按沙苑》
宋代·李复

寒空暗澹风满衣，索回林薄相追随。
野花班班隐乱草，暮叶翩翩辞高枝。
渭水无烟但闻哭，延州筑城犹出师。
四顾乾坤莽回互，溅溅洛水东南驰。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。